Kommissionens forordning (EF) nr. 1571/2003

af 5. september 2003

om ændring af oplysninger i varespecifikationen for den betegnelse, der er anført i bilaget til forordning (EF) nr. 1107/96 (Parmigiano Reggiano)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler(1), senest ændret ved forordning (EF) nr. 806/2003(2), særlig artikel 9, og

ud fra følgende betragtninger:

(1) De italienske myndigheder har i henhold til artikel 9 i forordning (EØF) nr. 2081/92 for betegnelsen "Parmigiano Reggiano", der er registreret som beskyttet oprindelsesbetegnelse i Kommissionens forordning (EF) nr. 1107/96 af 12. juni 1996 om registrering af geografiske betegnelser og oprindelsesbetegnelser efter proceduren i artikel 17 i Rådets forordning (EØF) nr. 2081/92(3), senest ændret ved forordning (EF) nr. 1204/2003(4), anmodet om ændringer af beskrivelse, fremstillingsmetode, mærkning og bestemmelser om foder til køerne.

(2) Efter en gennemgang af anmodningen om ændringer er det konkluderet, at der ikke er tale om mindre ændringer.

(3) I henhold til proceduren i artikel 9 i forordning (EØF) nr. 2081/92, og da der ikke er tale om mindre ændringer, finder proceduren i artikel 6 tilsvarende anvendelse.

(4) Det konkluderes, at der i dette tilfælde er tale om ændringer, der er i overensstemmelse med forordning (EØF) nr. 2081/92. Kommissionen har efter offentliggørelsen i De Europæiske Fællesskabers Tidende(5) ikke modtaget indsigelser mod de omhandlede ændringer i den i nævnte forordnings artikel 7 omhandlede forstand.

(5) Ændringerne skal derfor registreres og offentliggøres i Den Europæiske Unions Tidende -

UDSTEDT FØLGENDE FORORDNING:

Artikel 1

Ændringerne i bilaget til denne forordning registreres og offentliggøres i overensstemmelse med artikel 6, stk. 4, i forordning (EØF) nr. 2081/92.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. september 2003.

På Kommissionens vegne

Franz Fischler

Medlem af Kommissionen

(1) EFT L 208 af 24.7.1992, s. 1.

(2) EUT L 122 af 16.5.2003, s. 1.

(3) EFT L 148 af 21.6.1996, s. 1.

(4) EUT L 168 af 5.7.2003, s. 10.

(5) EFT C 275 af 12.11.2002, s. 14 (Parmigiano Reggiano).

BILAG

ITALIEN

Parmigiano Reggiano

- Beskrivelse

Ostens højde ligger på mellem mindst 20 og højst 26 cm, hvilket giver sig udslag i vægten; mindstevægten er dog fastsat til 30 kg.

Muligheden for at oliere ydersiden af osten, som for øvrigt næsten aldrig blev udnyttet, er nu blevet strøget, da den egentlig kun besværliggjorde markedsføringen.

- Fremstillingsmetode

Det understreges, at der kun må anvendes råmælk, at mælken hverken må varmebehandles eller indeholde tilsætningsstoffer.

På grundlag af de lokale traditionelle metoder redegøres der tydeligt for malkning, den maksimale malkningstid, mælkens opbevaring i åbne beholdere og skumning af fløden, tilsætning af podestof fra den naturlige syrning af vallen fra den foregående dags forarbejdning, mælkens koagulering, finskæring af ostekoaglet og formgivning af osten.

- Mærkning

Oprindelsesmærkningen i form af stempling af osten suppleres med et kaseinmærke med inskriptionen "Parmigiano Reggiano" og osteformens identifikationsnummer, hvorved en præcis sporing af produktet er muligt.

Kvalitetsmærkningen foretages af "Consorzio di tutela del Parmigiano Reggiano", idet osten efter godkendelse af det autoriserede kontrolorgan påføres en uudslettelig etikette med angivelse af kvalitetsklasse.

- Andet - Bestemmelser om foder til køerne

I lyset af den nuværende tekniske viden inden for foderområdet angives en række foderprodukter og biprodukter, som ikke må forefindes i foderet.

Foderbestemmelserne er blevet forenklet på områder, som ikke har forbindelse til det geografiske område, hvorimod de er blevet skærpet med hensyn til anvendelsen af fuldfodermetoden "piatto unico".